**Informatīvais ziņojums**

**par investīciju programmas valsts autoceļu attīstībai administratīvi teritoriālās reformas kontekstā īstenošanu**

Mobilitāte reģionos un ceļu atjaunošana un pārbūve ir viens no atbalstāmajiem virzieniem atbilstoši Reģionālās politikas pamatnostādnēm 2021.-2027.gadam, kas ir daļa no pasākumu kopuma reģionu konkurētspējas celšanai un reģionālās attīstības atšķirību mazināšanai. Tāpat ceļu tīkla izmantošanas kvalitāte ir svarīga prioritāte sekmīgai administratīvi teritoriālās reformas īstenošanai, lai uzlabotu iedzīvotāju ikdienu, nodrošinot novadu administratīvo centru labāku sasniedzamību, sekmējot piekļuvi valsts un pašvaldību sniegtajiem pakalpojumiem un darbavietām.

Vienlaikus ceļu atjaunošanas un pārbūves nepieciešamība ir iekļauta Nacionālā attīstības plāna 2021. – 2027. gadam 335. uzdevumā “Vietējās mobilitātes nodrošināšana nodarbinātībai un pakalpojumu saņemšanai, uzlabojot infrastruktūru, sniedzot atbalstu inovatīviem mikromobilitātes risinājumiem” un investīciju projektu 282. pasākumā “Valsts reģionālās un vietējās nozīmes autoceļu pārbūve un atjaunošana”, paredzot šim pasākumam finansējumu 300 000 000 *euro* apmērā.

Lai nodrošinātu minētā uzdevuma izpildi, Vides aizsardzības un reģionālās attīstības ministrija (turpmāk – VARAM) sagatavoja informatīvo ziņojumu “Par investīciju programmu autoceļu attīstībai administratīvi teritoriālās reformas kontekstā”.

Ministru kabinets (turpmāk – MK) 2019. gada 5. novembra sēdē, izskatot informatīvo ziņojumu “Par investīciju programmu autoceļu attīstībai administratīvi teritoriālās reformas kontekstā”, protokollēmumā[[1]](#footnote-1) uzdeva VARAM sadarbībā ar Satiksmes ministriju (turpmāk – SM) sagatavot priekšlikumu prioritārajam pasākumam 2021., 2022. un 2023.gadam “Investīciju programma autoceļu attīstībai administratīvi teritoriālās reformas kontekstā” (turpmāk – prioritārais pasākums) normatīvo aktu noteiktajā kārtībā un termiņos, paredzot finansējumu jaunā SM programmā.

Priekšlikuma izstrādei VARAM sadarbībā ar SM, valsts sabiedrību ar ierobežotu atbildību “Latvijas Valsts ceļi” (turpmāk – LVC) un plānošanas reģioniem (turpmāk – PR) sagatavoja aktuālo sarakstu ar prioritāri pārbūvējamo un atjaunojamo valsts reģionālo un vietējo autoceļu posmiem administratīvi teritoriālās reformas kontekstā (turpmāk – ATR ceļu saraksts).

VARAM izstrādāto un ar SM saskaņoto prioritāro pasākumu ar tajā ietverto ATR ceļu sarakstu saskaņā ar MK 2020.gada 26. februāra rīkojumu “Par likumprojekta “Par vidēja termiņa budžeta ietvaru 2021., 2022. un 2023.gadam” un likumprojekta “Par valsts budžetu 2021.gadam” sagatavošanas grafiku noteiktajā termiņā iesniedza to Finanšu ministrijā un Pārresoru koordinācijas centrā.

Saskaņā ar prioritāro pasākumu ATR ceļu sarakstā tika identificēti  aptuveni 900 km valsts reģionālo un vietējo autoceļu 300 000 000 *euro* apmērā.

Covid-19 izraisītās krīzes dēļ ekonomikas sildīšanai saskaņā ar MK 2020. gada 29. aprīļa rīkojumu “Par finanšu līdzekļu piešķiršanu no valsts budžeta programmas 02.00.00 “Līdzekļi neparedzētiem gadījumiem” SM tika piešķirts finansējums 75 000 000 *euro* apmērā. Šī finansējuma ietvaros 2020.gadā tika atjaunoti aptuveni 144 km valsts reģionālie autoceļi, kas citā starpā bija nozīmīgi arī administratīvi teritoriālās reformas kontekstā. Vienlaikus, atjaunojot šos ceļus 144 km garumā, saglabājas nepieciešamība finansējuma piesaistei 300 000 000 *euro* apmērā, jo sākotnēji identificēto atjaunojamo ceļu saraksts pārsniedza nepieciešamo finansējuma apjomu.

Ņemot vērā, ka šī informatīvā ziņojuma (turpmāk - ziņojums) mērķis ir informēt par investīciju programmas valsts reģionālo un vietējo autoceļu attīstībai administratīvi teritoriālās reformas kontekstā īstenošanu, ziņojumā tiek atspoguļots plānotais finansējums ceļiem to atjaunošanai 2021.gadā[[2]](#footnote-2) (autoceļu saraksts pievienots pielikuma sarakstā Nr.1 un Nr.2). Tāpat ziņojumā informatīvi atspoguļoti autoceļi un to atjaunošanai nepieciešamais finansējums aktivitātes “Investīciju programma autoceļu attīstībai administratīvi teritoriālās reformas īstenošanai” pilnīgai īstenošanai 2022.-2023.gadā (indikatīvais autoceļu saraksts un tiem nepieciešamais finansējums pievienots pielikuma sarakstā Nr. 3)[[3]](#footnote-3). Finansējums pielikuma sarakstā Nr.3 iekļauto autoceļu pārbūvei un atjaunošanai 102 300 000 *euro* apmērā ir paredzēts Eiropas Savienības Atveseļošanas un noturības mehānisma ietvaros, un atlikušais nepieciešamais finansējums skatāms MK likumprojekta “Par valsts budžetu 2022.gadam” un likumprojekta “Par vidēja termiņa budžeta ietvaru 2022., 2023. un 2024.gadam” sagatavošanas procesā kopā ar visu ministriju un citu centrālo valsts iestāžu prioritāro pasākumu pieteikumiem atbilstoši valsts budžeta finansiālajām iespējām.

Saskaņā ar MK 2020.gada 8.decembra rīkojumu Nr. 741 “Par Satiksmes ministrijas saistībām projektu īstenošanai autoceļu jomā“ tika atļauts SM (LVC) 2020. gadā uzsākt iepirkumu procedūru valsts autoceļu atjaunošanas projektiem ar īstenošanas termiņu 2021. gadā (ne vairāk kā 100 000 000 *euro* apmērā, tai skaitā ne mazāk kā 27 000 000 *euro* apmērā autoceļu attīstībai administratīvi teritoriālās reformas kontekstā), ņemot vērā MK 2020. gada 22. septembra protokolā Nr. 55, 38.§. 32. punktā noteikto.[[4]](#footnote-4)

SM sagatavotajā ceļu sarakstā plānoto 100 000 000 *euro* piesaistei 2021.gadā ir iekļauti arī valsts reģionālie un vietējie autoceļi 206 km garumā 36 906 000 *euro* apmērā no ATR ceļu saraksta, kas bija pievienots VARAM sagatavotajam prioritārajam pasākumam. Ceļu saraksts par 36 906 000 *euro* pievienots šī ziņojuma pielikuma sarakstā Nr.1 un darba gaitā ir saskaņots ar SM.

Tāpat no ATR ceļu saraksta ir identificēti arī valsts reģionālie un vietējie ceļi 274 km garumā, kuru pārbūvei un atjaunošanai 2021.gadā nepieciešamā finansējuma 54 600 000 *euro* apmērā piesaistei, SM ir sagatavojusi MK rīkojuma projektu “Par finanšu līdzekļu piešķiršanu no valsts budžeta programmas 02.00.00 „Līdzekļi neparedzētiem gadījumiem”. Ceļu saraksts finansējuma piesaistei pievienots šī ziņojuma pielikuma sarakstā Nr. 2 un darba gaitā ir saskaņots ar SM.[[5]](#footnote-5)

Vienlaikus Finanšu ministrija šī gada 1.februārī ir iesniegusi izskatīšanai MK sēdē informatīvā ziņojuma “Informatīvais ziņojums par Eiropas Savienības Atveseļošanas un noturības mehānisma plāna projektu” projektu, tam pievienoto MK sēdes protokollēmuma projektu, kā arī Eiropas Savienības Atveseļošanas un noturības mehānisma plāna projektu un tā pielikumus. Minētā plāna pielikuma komponentē “Nevienlīdzības mazināšana” paredzēts pasākums “Investīcija 3.1.1.1.i.: ATR, Valsts reģionālo un vietējo autoceļu tīkla uzlabošana jauno novadu administratīvo centru un tajos sniegto pakalpojumu un darbavietu pieejamībai un drošai sasniedzamībai”, kura plānotais finansējums ir 102 300 000 *euro*. Ceļu tīkla izmantošanas kvalitāte ir būtiska prioritāte sekmīgai administratīvi teritoriālās reformas īstenošanai, lai nodrošinātu novadu administratīvo centru labāku sasniedzamību, uzlabotu piekļuvi valsts un pašvaldību sniegtajiem pakalpojumiem (t.sk. izglītības iestāžu tīkla sakārtošanas kontekstā, veselības, kultūras u.c. pakalpojumu sasniedzamībai) un darbavietām. Vienlaikus netiek plānota jaunu ceļu izbūve, bet gan jau esošo valsts reģionālo un vietējo autoceļu stāvokļa kvalitātes uzlabošana.

Ņemot vērā to, ka ATR ceļu saraksts un to atjaunošanas un pārbūves izmaksas ir indikatīvas, tad veicamo darbu apjoms un tam paredzamais finansējums var mainīties, palielinoties izmaksām vai samazinoties tām. Tāpēc VARAM lūdza PR kopā ar pašvaldībām pārskatīt ATR ceļu sarakstu un sagatavot ceļu posmu rezerves sarakstu atkarībā no izmaksu pieauguma vai samazinājuma. Līdz ar to ir sagatavots indikatīvais ceļu saraksts 526 km garumā, kas būtu atjaunojami 2022.-2023.gadā 218 274 433 *euro* apmērā (informatīvi pievienots ziņojuma pielikuma sarakstā Nr.3).

Precizētais ATR ceļu saraksts un tajā iekļautie rezerves ceļi (pielikuma saraksts Nr.3) tiks izvērtēti atbilstoši reālajai situācijai, gatavojot ceļu sarakstu iespējamā finansējuma saņemšanas gadījumā no Eiropas Savienības Atveseļošanas un noturības mehānisma 102 300 000 *euro* apmērā un no valsts budžeta finansējuma piešķīruma gadījumā, lai nodrošinātu pasākumam “Investīciju programma autoceļu attīstībai administratīvi teritoriālās reformas īstenošanai” sākotnēji noteikto 300 000 000 *euro* investīciju apjomu.

**Līdz ar to šobrīd identificētais finansējums valsts reģionālo un vietējo autoceļu atjaunošanai vai pārbūvei administratīvi teritoriālās reformas kontekstā no plānotajiem 300 000 000 *euro* ir šāds:**

* 36 906 000 *euro* saskaņā ar MK 2020.gada 8.decembra rīkojumu Nr. 741 “Par Satiksmes ministrijas saistībām projektu īstenošanai autoceļu jomā”;
* 54 600 000 *euro*, par kura piešķīrumu 2021.gadā SM ir sagatavojusi MK rīkojuma projektu “Par finanšu līdzekļu piešķiršanu no valsts budžeta programmas 02.00.00 „Līdzekļi neparedzētiem gadījumiem”;
* 102 300 000 *euro* saskaņā ar Eiropas Savienības Atveseļošanas un noturības mehānisma plāna projektu.

**Šobrīd plānotais finansējums no augstāk minētajiem finanšu avotiem ir 193 806 000 *euro* apmērā un papildus būtu nepieciešams finansējums 106 194 000 *euro* apmērā.**

Lai īstenotu plānoto pasākumu “Investīciju programma autoceļu attīstībai administratīvi teritoriālās reformas īstenošanai” sākotnēji noteiktā apjomā (300 000 000 *euro*),jautājumu par papildu finansējuma 106 194 000 *euro* apmērā piešķiršanu 2022.-2023.gadā, t.sk. 2022.gadā – 53 097 000 *euro*, 2023.gadā – 53 097 000 *euro,* VARAM sadarbībā ar SM izskatīt MK likumprojekta “Par valsts budžetu 2022.gadam” un likumprojekta “Par vidēja termiņa budžeta ietvaru 2022., 2023. un 2024.gadam” sagatavošanas procesā kopā ar visu ministriju un citu centrālo valsts iestāžu prioritāro pasākumu pieteikumiem atbilstoši valsts budžeta finansiālajām iespējām.

Ministrs A. T. Plešs

1. <http://tap.mk.gov.lv/lv/mk/tap/?pid=40477235&mode=mk&date=2019-11-05> [↑](#footnote-ref-1)
2. Saskaņā ar MK 2020.gada 8.decembra rīkojumu Nr. 741 “Par Satiksmes ministrijas saistībām projektu īstenošanai autoceļu jomā“ ir sniegta atļauja SM uzsākt iepirkumu procedūru valsts autoceļu atjaunošanas projektiem, un šī rīkojuma 3.punktā ir uzdevums Finanšu ministrijai iesniegt priekšlikumu finansējuma avotiem. Vienlaikus SM plāno virzīt 2021.gada februārī izskatīšanai MK rīkojuma projektu “Par finanšu līdzekļu piešķiršanu no valsts budžeta programmas 02.00.00 „Līdzekļi neparedzētiem gadījumiem”. [↑](#footnote-ref-2)
3. MK 2019.gada 5.novembra sēdē netika skatīti valsts reģionālo un vietējo autoceļu saraksts un to pārbūvei nepieciešamais finansējums, jo MK protokollēmuma 3.punkts noteica VARAM sadarbībā ar SM sagatavot priekšlikumus prioritārajam pasākumam 2021., 2022. un 2023.gadam “Investīciju programma autoceļu attīstībai administratīvi teritoriālās reformas kontekstā” normatīvo aktu noteiktajā kārtībā un termiņos, paredzot finansējumu jaunā SM programmā. <http://tap.mk.gov.lv/lv/mk/tap/?pid=40477235&mode=mk&date=2019-11-05> [↑](#footnote-ref-3)
4. <http://tap.mk.gov.lv/mk/mksedes/saraksts/protokols/?protokols=2020-09-22>. [↑](#footnote-ref-4)
5. Autoceļu garums var tikt precizēts tehniskās dokumentācijas izstrādes laikā. [↑](#footnote-ref-5)